《留春亭》
宋代·杨杰

古今春过知多少，人不留春头白早。君欲留春心可知，为君更白留春诗。

留春莫只留花住，花老春风亦随去。孰若芝兰香不歇，亭下长如二三月。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。